|  |  |  |
| --- | --- | --- |
| Riigi Tugiteenuste Keskus_mono_mv_vapp.jpg |  |  |

**Lp kohtunik Reelika Lind**  10. juuli 2025

Tallinna Halduskohus

Pärnu mnt 7, 15082 Tallinn

|  |  |
| --- | --- |
|  |  |
|  |  |
|  |  |

**Seisukoha esitamine haldusasjas nr 3-25-2136**

Palusite Riigi Tugiteenuste Keskuse (RTK) seisukohta Alfa Aeronautics OÜ (taotleja) esialgse õiguskaitse taotlusele. Leiame, et esialgse õiguskaitse kohaldamise vajadus on hetkel piisavalt põhjendamata ja taotlus tuleb jätta rahuldamata.

Esmalt märgime, et Majandus- ja Kommunikatsiooniministeerium tegi 08.07.2025 vaideotsuse, millega jättis Alfa Aeronautics OÜ vaide RTK 06.05.2025 finantskorrektsiooni otsusele nr 11.2-1/25/2092 (vaidlustatud otsus) rahuldamata (vaideotsus lisatud käesolevale kirjale). Kaebust veel halduskohtule esitatud ei ole. Seega tuleks teoreetiliselt kõne alla üksnes vaidlustatud otsuse kehtivuse peatamine kuni halduskohtule kaebuse esitamise tähtaja lõpuni tulenevalt halduskohtumenetluse seadustiku § 249 lõige 4 punktist 1.

Taotluse kohaselt on põhjendatud esialgse õiguskaitse vajadust üksnes sellega, et vaidlustatud 06.05.2025 finantskorrektsiooni otsuse nr 11.2-1/25/2092 täitmine paneb taotleja raskesse finantsolukorda ja ohustab tema eksisteerimist. Samas ei ole selgitatud ega esitatud tõendeid, mis näitaksid, et vaidlustatud otsuse täitmine põhjustaks ettevõtjale pöördumatut kahju. Taotlusest ei selgu, milles väljendub oht taotleja jätkusuutlikkusele.

Taotleja 2024. aasta majandusaasta aruandest järeldub, et ettevõttel puudub küll aktiivne majandustegevus, kuid on olemas siiski vahendeid, et vaidlustatud otsust näiteks osamaksetena täita. Vaatamata sellele, et vaidlustatud otsuses oli viidatud toetuse tagasimakse ajatamise võimalusele, taotleja ajatamist ei taotlenud ega andnud ka muul moel RTK-le märku ajatamise vajadusest. Kuigi Vabariigi Valitsuse 01.09.2014 määruse nr 143 „Perioodi 2014– 2020 struktuuritoetusest hüvitatavate kulude abikõlblikuks lugemise, toetuse maksmise ning finantskorrektsioonide tegemise tingimused ja kord“ § 24 lõikes 1 on viidatud ajatamise taotlemise ajalisele piirangule, siis praktikas oleme aktsepteerinud ka viidatud sättes nimetatud ajast hilisemalt esitatud taotlusi juhul, kui ajatamine on vajalik ja põhjendatud ning tagab RTK nõude täitmise parimal võimalikul moel, mis omakorda on avalikes huvides. Leiame, et ka praegusel juhul on võimalik taotlejal taotleda RTK-lt vaidlustatud otsuse täitmise ajatamist.

Kuivõrd taotleja on RTK järelevalvemenetluses möönnud, et ei ole projekti tulemusi saavutanud (vt vaidlustatud otsuse lk 3 toetuse saaja selgitused ja seisukoht viide toetuse saaja esitatud järelaruandele), siis puudub vaidlus finantskorrektsiooni tegemist tinginud asjaolude üle. Arvestades, et taotleja projekti elluviimist reguleerivad õigusaktid sätestasid sõnaselgelt toetuse andmise vaid tulemuste saavutamisel, siis tuleb potentsiaalset kaebust pidada pigem perspektiivituks. Perspektiivitu vaidluse korral ei ole esialgse õiguskaitse kohaldamine põhjendatud olenemata taotleja selgitustest enda keerulise finantsolukorra kohta.

Juhul kui kohus peab taotleja täiendava seisukoha toel siiski põhjendatuks vaidlustatud otsuse täitmise peatamist, siis palume kohtul arvestada, et täiemahuline peatamine võib oluliselt halvendada RTK positsiooni toetuse tagasisaamisel, kuivõrd puuduvad mistahes tagatised, et taotleja, kellel puudub aktiivne ja järjepidev majandustegevus, asub tulevikus nõuet täitma või on selleks võimeline. See aga omakorda ei ole kooskõlas avaliku huviga. Avalikku huvi tagaks kõige paremini see, kui taotleja tasuks tagastamisele kuuluvat toetust kasvõi osamaksetena.

Lugupidamisega

*/allkirjastatud digitaalselt/*

Katri Oja

Riigi Tugiteenuste Keskus

jurist

katri.oja@rtk.ee

tel +372 566 71349

Lisad: 1) volikiri

 2) MKM 08.07.2025 vaideotsus nr 2